(F° 58), Universis presentes licteras inspecturis, Dionisius Decanus et Capitulum Senon., salutem in Domino. Noveritis quod cum inter Reverendum in Christo Patrem ac dominum, dominum G. Dei gracia Episcopum Meldensem, ex una parte, et nos et archidiaconum Senonensem, ex altera, orta esset materia questionis pro eo quod nos pro jure Senonensis Ecclesie, asserebamus et asserimus dictum Reverendum patrem non potuisse, nec debuisse, post promocionem suam ad Meldensem ecclesiam, ingressum suum solemnem ad ecclesiam ipsam facere, nisi prius professione solemni per ipsum facta super maius altare Senonensis Ecclesie, sub forma verborum in talibus assueta, et una capa sericea episcopali Ecclesie ipsi Senonensi prestita, ad usum suum quamdiu prefuerit Meldensi ecclesie, et post ad opus ipsius Senonensis Ecclesie in ipsa Ecclesia Senonensi perpetuo reservanda, prestitis eciam quibusdam aliis prestationibus consuetis; dictusque archidiaconus asserebat et asserit, pro jure archidiaconatus sui necnon et Ecclesie Senonensis cuius dictus archidiaconus membrum existit, quod ad ipsum pertinebat et pertinet, racione dicti archidiaconatus sui, introducere, installare seu intronizare, vel in sede ponere prefatum Reverendum patrem, in prefata Meldensi ecclesia, in suo primo seu jocundo adventu, seu solemni ingressu ad ecclesiam ipsam Meldensem, post factam predictam professionem Ecclesie Senonensi, assistentibus sibi duobus canonicis Senonensibus, cum certa et consueta forma verborum et aliis solemnitatibus et oneribus consuetis; prefatusque Reverendus pater, predictis non adimpletis, ecclesiam ipsam Meldensem ingressus fuerat, contra consuetudinem et morem predecessorum suorum, et aliorum suffraganeorum omnis provincie Senonensis, in dicte Ecclesie nostre, jurium et libertatum suarum predictarum, in quorum pacifica possessione usque ad hec tempora illibate et inconcusse, permansit preiudicium, perturbationem, non modicum et gravamen. Quare dicebamus et dicimus eumdem Reverendum patrem teneri ad emendacionem et satisfactionem debitam et congruam predictorum; prefato Reverendo patre e contra asserente, tam de jure communi quam eciam Episcopali, post (F° 58, v°) provisionem de ipso per Sedem Apostolicam factam prelibate Meldensi ecclesie, munere quoque consecrationis ab eadem Sede suscepto, potuisse libere ecclesiam suam predictam ingredi sicut fecit, non obstantibus supradictis nec eis eciam adimpletis, pluribus rationibus, tam juris quam facti, pro parte sua propositis ex adverso. Tandem vero, pro bono pacis quam semper appetimus, cum dicto Reverendo patre concordavimus et concordamus, placetque nobis et volumus, quod Reverendus in Christo pater ac dominus, dominus G. Dei gracia Archiepiscopus Senonensis, de jure utriusque partis in premissis per venerabiles et discretos viros magistros Johannem de Plesseyo, celerarium Senonensem, et Radulphum de Paredo, cantorem Meldensem, summarie et de plano inquiri et investigari faciat, sine judiciorum strepitu et figura et prout ipsis duobus melius videbitur expedire, etiam partibus non presentibus nec vocatis, et eorum relatione audita, prefatus Reverendus pater dominus Senonensis de predictis statim ordinet et declaret, prout circumspectioni sue videbitur expedire. Nos etenim declarationi, statuto, decisioni et ordinationi per eum in predictis, prout sibi videbitur faciende, stare et parere promictimus, sine reclamatione, provocatione ant contradictione qualibet, tenore presentium, bona fide. In cuius rei testimonium sigillum nostrum presentibus licteris duximus apponendum. Datum die lune ante yemale festum beati Nicolai, Anno Domini millesimo trecentesimo decimo nono.